Diari Oficial de la Generalitat Valenciana


Sumari del DOGV 5936, del 20-01-2009 (2009/59)

RESOLUCIÓ de 7 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre el Ministeri de Sanitat i Consum i la Conselleria de Sanitat per al suport al Pilotatge d'Història Clínica Digital del Sistema Nacional de Salut en el marc del Pla de Qualitat del SNS.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5936

Data del DOGV
:   20-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/59


Data del document
:   07-01-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Sanitat
    * dades mèdiques
    * administració central
    * cooperació administrativa

RESOLUCIÓ de 7 de gener de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració entre el Ministeri de Sanitat i Consum i la Conselleria de Sanitat per al suport al Pilotatge d'Història Clínica Digital del Sistema Nacional de Salut en el marc del Pla de Qualitat del SNS.  
 [2009/59]  
El Ministeri de Sanitat i Consum i la Conselleria de Sanitat han subscrit, després de la tramitació prèvia reglamentària, l'1 de desembre de 2008, el Conveni de col·laboració per al suport al Pilotatge d'Història Clínica Digital del Sistema Nacional de Salut en el marc del Pla de Qualitat del SNS.  
D'acord amb el que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1697/2008, i que figura com a annex d'esta resolució.  
València, 7 de gener de 2009.- El director general de Relacions amb les Corts i Secretariat del Consell. Ángel Mompó Romero.  
Conveni de col·laboració entre el Ministeri de Sanitat i Consum i la Conselleria de Sanitat de la Generalitat Valenciana per al suport al Pilotatge d'Història Clínica Digital del Sistema Nacional de Salut en el marc del Pla de Qualitat del SNS.  
Madrid, 1 de desembre de 2008  
Reunits  
D'una part, Bernat Soria Escoms, ministre de Sanitat i Consum, segons el nomenament conferit pel Reial Decret 436/2008, de 12 d'abril (BOE 90, del dia 14), i per raó de les facultats que li atorga l'article 4.1 de la Llei 50/1997, del Govern, així com l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat.  
I d'una altra, Manuel Cervera Taulet, conseller de Sanitat de la Generalitat Valenciana, fent ús de les facultats pròpies del seu càrrec, per al qual va ser nomenat pel president de la Generalitat Valenciana, Francisco Camps Ortiz, i d'acord amb el que establix l'article 29.2 de l'Estatut d'Autonomia de la Comunitat Valenciana i en els articles 12.1, lletra c), 15, 29.1 i 34.2 de la Llei del Consell, en relació amb el que disposa el Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell, facultat expressament per a la firma del present conveni per l'Acord del Consell de data .  
Ambdós, que actuen per raó dels càrrecs respectius, es reconeixen, mútuament i recíprocament, capacitat legal necessària per a la formalització del present conveni de col·laboració, i   
Exposen  
Primer. Que el Ministeri de Sanitat i Consum (MSC) té la responsabilitat de la millora de la qualitat en el sistema sanitari en el seu conjunt, en compliment de les previsions recollides en la Llei 16/2003, de Cohesió i Qualitat del Sistema Nacional de Salut. Per a este fi, l'esmentada llei preveu en l'article 60 la creació d'una Agència de Qualitat del Sistema Nacional de Salut. El Reial Decret 1133/2008, de 4 de juliol, pel qual s'aprova l'estructura orgànica bàsica del Ministeri de Sanitat i Consum inclou entre els òrgans directius del Departament l'Agència de Qualitat del Sistema Nacional de Salut.   
Atés que este conveni té com a finalitat el desplegament de les competències estatals establides en els articles precedents, no se li pot aplicar el que establix l'article 2.3.a del Reglament de la Llei General de Subvencions.  
Segon. Que l'article 56 de la Llei 16/2003, de Cohesió i Qualitat del Sistema Nacional de Salut establix que el MSC ha de coordinar els mecanismes d'intercanvi electrònic i d'informació clínica i de salut individual prèviament acordats amb les comunitats autònomes a fi que els ciutadans reben la millor atenció sanitària possible en qualsevol centre o servici del SNS.  
Tercer. Que el Pla de Qualitat per al Sistema Nacional de Salut establix l'estratègia onze de Sanitat en Línia a fi de generalitzar l'ús de les noves tecnologies en el sistema sanitari per a millorar l'atenció a pacients i a ciutadans i que per a això s'ha de col·laborar amb totes les comunitats autònomes a fi que despleguen un conjunt de servicis sanitaris en línia que tinga suport en la implantació i extensió de diferents solucions en este àmbit.   
Que el context de l'estratègia esmentada preveu l'impuls d'una història clínica digital que permeta l'accés des de Servicis de Salut del SNS diferents al que correspon a la residència habitual del ciutadà, a determinats conjunts de dades de la seua història clínica rellevants per a l'atenció sanitària.  
Quart. Que el Consell Interterritorial del SNS, en la reunió de 10 d'octubre de 2007 va aprovar com a adequat el disseny proposat d'Història Clínica Digital del Sistema Nacional de Salut (HCDSNS) tant pel que fa a l'estructura de les dades que com a mínim han d'incloure's en els documents electrònics que contenen la informació rellevant de cada pacient, com en el disseny funcional que recull la manera d'accedir a eixes dades, incloent els requeriments de seguretat que resulten imprescindibles per a permetre el flux de dades personals d'esta naturalesa. Este acord preveu, a més a més, la realització d'un estudi que s'ha de fer entre diverses comunitats autònomes, que pose a prova el sistema dissenyat i assenyale quins ajustos calen fer abans de la generalització a tots els Servicis de Salut del SNS.   
Cinqué. Que la Comunitat Valenciana té interés a impulsar projectes per a la millora de la qualitat i, en concret, a participar activament en l'estudi pilot del sistema HCDSNS, previst en l'acord del Consell interterritorial.  
Sisé. Que ambdues entitats reconeixen l'existència d'objectius i interessos comuns, així com la voluntat de col·laborar i establir fórmules de cooperació que contribuïsquen al compliment dels seus fins i per això acorden el present conveni de col·laboració, que es regirà per mitjà de les estipulacions següents:  
Estipulacions  
Primera. Objecte del conveni  
El present conveni té com a objecte regular les condicions de la col·laboració entre el Ministeri de Sanitat i Consum i la Conselleria de Sanitat de la Generalitat Valenciana per a la realització de les tasques necessàries per al compliment dels requisits que permeten participar en un estudi pilot d'intercanvi de tots aquells documents electrònics i imatges mèdiques tal com ha sigut definit en la documentació sobre el projecte HCDSNS, amb un abast funcional ple que inclou funcionalitats per als ciutadans i per als professionals, exceptuant l'accés dels ciutadans a través de representant i la interoperabilitat semàntica de la història clínica resumida.  
En l'estudi han de participar diferents professionals i dispositius assistencials de diversos Servicis de Salut.  
Segona. Funcions i activitats del Ministeri de Sanitat i Consum   
1. Prestar el suport científic i tècnic necessari per a la realització de les activitats previstes en el conveni.  
2. Col·laborar amb la Conselleria de Sanitat en les activitats previstes a través dels servicis propis, si és així requerit per la Comunitat Valenciana i en la mesura de les seues possibilitats.  
3. Aportar la informació i documentació necessàries per al desplegament del projecte que li siguen requerides per la Comunitat Valenciana, sempre que esta es trobe en el seu poder.  
4. Coordinar entre si les accions que en cada comunitat autònoma hagen de dur-se a terme, a fi de poder fer les proves de laboratori de l'intercanvi de documents clínics entre les comunitats autònomes participants i extraure les conclusions adequades per a introduir millores en el sistema en el termini adequat.   
5. Cofinançar les activitats objecte del conveni, tal com es detalla en l'estipulació sisena.  
6. Avaluar els resultats obtinguts i detectar les anomalies que siga recomanable corregir per a garantir un servici adequat a totes les comunitats autònomes de l'Estat, d'acord amb els objectius del projecte HCDSNS.  
Tercera. Funcions i activitats de la Conselleria de Sanitat de la Generalitat Valenciana  
1. Elecció dels escenaris concrets (annex I) que garantisquen un volum suficient de transaccions d'intercanvi, almenys amb una altra comunitat autònoma de l'Estat, amb un abast funcional prèviament establit en el projecte, en relació amb les funcionalitats contingudes en la documentació del projecte (anàlisi de requeriments del Sistema HCDSNS i conjunt mínim d'informes clínics de HCDSNS), en l'àmbit de la Comunitat Valenciana.  
2. Elaborar el Pla de Projecte que incloga les accions necessàries per a complir els requeriments i abordar les modificacions que calga fer en els sistemes d'informació en l'àmbit de l'escenari concret triat, per a poder participar en el pilotatge d'intercanvi, tal com es recullen en l'annex tècnic d'este conveni.   
3. Participar en les proves de laboratori necessàries en la fase prèvia a l'intercanvi real de documents electrònics previst en l'estudi pilot, en l'àmbit territorial de l'escenari elegit (annex 1).  
4. Facilitar la informació suficient al MSC que permeta elaborar un informe d'activitat, en el qual es detallen les accions fetes i els resultats obtinguts d'acord amb el que s'ha especificat en l'annex tècnic.  
5. Participar, juntament amb el Ministeri de Sanitat i Consum, en l'avaluació prevista en el punt 6 de l'estipulació segona.  
6. Elaborar un informe financer comprensiu de la despesa derivada del conveni.  
7. Cofinançar les activitats objecte del conveni, tal com es detalla en l'estipulació sisena.  
Quarta. Comissió de seguiment  
Per al seguiment de l'execució del present conveni, ambdues parts convenen la constitució d'una comissió mixta paritària, que es reunix a petició de part i almenys una vegada abans que n'acabe la vigència, alça acta dels acords adoptats i està integrada per:  
En representació del Ministeri de Sanitat i Consum   
- El director de l'Agència de Qualitat del Sistema Nacional de Salut o la persona que designe per a substituir-lo  
- La subdirectora General de l'Institut d'Informació Sanitària o la persona que designe per a substituir-la  
En representació de la Comunitat Valenciana  
- Luis Rosado Bretón, director gerent de l'Agència Valenciana de Salut (o la persona que designe per a substituir-lo)  
Gregorio Gómez Soriano, director d'Assistència Sanitària de Zona (o la persona que designe per a substituir-lo)  
A més de la funció de seguiment de l'execució d'este conveni de col·laboració, la comissió ha de resoldre els dubtes que pogueren sorgir en la interpretació i aplicació.  
Cinquena. Vigència  
Este conveni entra en vigor l'endemà del dia que siga subscrit, i té vigència fins al 29 de desembre de 2008. Amb l'acord d'ambdues parts, el present conveni es pot prorrogar per períodes anuals; les pròrrogues s'han de formalitzar per escrit abans de l'expiració del termini de vigència del conveni o de la pròrroga vigent i amb una antelació mínima d'un mes abans de l'expiració.   
En cas de pròrroga, s'incorporarà un annex a este conveni, en el qual s'especificaran les aportacions de cada una de les parts per a l'any de què es tracte.  
Sisena. Finançament i pagament  
El cost de les activitats previstes en el present conveni ascendix a 250.000 €, IVA inclòs.  
D'esta quantitat, el Ministeri de Sanitat i Consum aporta a la Comunitat Valenciana la quantitat de 200.000 €. La quantitat restant va a càrrec de la Comunitat Valenciana. Per al pagament, s'ha d'incloure un certificat de conformitat del director general o subdirector de l'Agència de Qualitat del SNS, acreditatiu de la recepció de conformitat de l'informe i de la justificació de les despeses efectivament fetes.  
La quantitat prevista té el caràcter de màxima, per la qual cosa s'abona efectivament l'import de despeses realment efectuades i justificades i realitzades després de la firma del conveni.  
La quantitat corresponent al Ministeri de Sanitat i Consum s'imputa a càrrec de l'aplicació pressupostària 26.13.311 O.226.10 del seu pressupost de despeses de l'exercici 2008, i s'abona en un pagament a la recepció per l'Agència de Qualitat de l'informe de proves de laboratori previst en l'annex tècnic. El termini màxim per a la presentació d'este informe finalitza el dia 15 de desembre de 2008.   
Setena. Difusió  
Ambdós firmants es comprometen a fer constar la participació de l'altra part en la difusió en qualsevol àmbit dels resultats als quals es referix este conveni.  
Concretament, les publicacions i notificacions efectuades per la Comunitat Valenciana o per qualsevol mitjà han de contindre el logo institucional del Ministeri de Sanitat i Consum i del Pla de Qualitat per al Sistema Nacional de Salut al costat del de la Comunitat Valenciana, i la menció expressa Programa cofinançat pel Ministeri de Sanitat i Consum.  
Huitena. Causes de resolució i efectes  
Este conveni pot quedar sense efecte per acord mutu de les parts, i basta que els representants d'ambdós entitats manifesten la seua voluntat de resoldre el conveni de forma expressa i per escrit.  
Pot procedir-se igualment a la resolució unilateral del conveni per incompliment de les obligacions que conté per a cada una de les parts, amb l'avís previ en un termini no inferior a un mes a la data prevista per a la resolució del conveni, amb l'objecte que la part que incomplix esmene la deficiència que motiva la resolució.  
En ambdós casos la comissió de seguiment ha de valorar el que s'haja fet fins al moment de la resolució i s'ha de fer la liquidació.  
Novena. Protecció de dades  
Ateses les dades objecte del conveni, l'execució del conveni es realitzarà, si és el cas, amb subjecció a la normativa de protecció de dades continguda en la Llei Orgànica 15/1999, de 13 de desembre, de Protecció de Dades de Caràcter Personal, i la reguladora de l'accés a les històries clíniques, conservació i protecció de dades fixada en la Llei 41/2002, de 14 de novembre, bàsica reguladora de l'autonomia del pacient i drets i obligacions en matèria d'informació i documentació clínica.  
Deu. Règim jurídic i qüestions litigioses  
Este conveni de col·laboració té naturalesa administrativa i es considera inclòs en l'article 4.1 c) de la Llei 30/2007, de 30 d'octubre, de Contractes del Sector Públic, sense perjuí de l'aplicació dels principis i criteris de l'esmentada llei per a resoldre els dubtes i llacunes que puguen presentar-se. Es regix per les estipulacions pròpies i, supletòriament, per les normes generals del Dret Administratiu.  
La resolució de les controvèrsies que puguen plantejar-se sobre la interpretació i l'execució d'este conveni haan de solucionar-se d'acord mutu entre les parts, en el si de la comissió mixta de seguiment.  
Si no es pot arribar a cap acord, les possibles controvèrsies s'han de resoldre d'acord amb l'article 44 de la Llei 29/1998, de 13 de juliol, reguladora de la jurisdicció contenciosa administrativa.  
I perquè conste als efectes que corresponguen, en prova de conformitat, les parts firmen el present conveni en el lloc i la data dalt indicats.  
El ministre de Sanitat i Consum: Bernat Soria Escoms.  
El conseller de Sanitat de la Generalitat Valenciana: Manuel Cervera Taulet.  
Annex 1. Escenari triat a la comunitat autònoma  
  
  
  
  
Anexo 1. Escenario elegido en la Comunidad Autónoma  
  
  
  
  
Annex tècniC  
1. Antecedents i fonaments  
El Ministeri de Sanitat i Consum (MSC), a través de l'Agència de Qualitat del SNS i en concret l'Institut d'Informació Sanitària (IIS), treballa des de fa temps en el desplegament d'estàndards per a l'avanç de la història clínica electrònica en la seua dimensió d'història de salut i en l'àmbit de la interoperabilitat entre sistemes, identificació de pacients i definició de continguts mínims. Més concretament des de gener de 2006, este ministeri ha definit un projecte anomenat Història Clínica Digital del SNS (HCDSNS), l'orientació del qual és complir els mandats establits tant en l'article 56 de la Llei 16/2003, de Cohesió i Qualitat del SNS, com en la Llei 41/2002, d'Autonomia del Pacient en la seua disposició addicional tercera, que determinen que el Ministeri de Sanitat i Consum s'ocuparà d'establir els sistemes que facen possible accedir a la informació que puga existir en diferents servicis de salut d'un sol pacient. Per això, al llarg dels dos últims anys, el MSC ha treballat amb més de 60 professionals sanitaris designats per 32 societats científiques i associacions de ciutadans en la definició del disseny d'un sistema que servisca per a això. Esta proposta professional sobre els continguts i la millor forma d'intercanviar-los va ser aprovada pel Consell Interterritorial del SNS el passat 10 d'octubre, i es va encomanar al MSC el desplegament d'un estudi pilot entre diverses comunitats autònomes que permeta provar en quina mesura la definició feta d'este sistema servix als objectius establits en el projecte i, en els casos que no siga així, quines són les mesures correctores que han d'introduir-se en el disseny del sistema.   
2. Objectiu i abast  
L'objectiu d'este conveni és, doncs, donar suport a la realització d'un estudi pilot d'intercanvi de determinats documents clínics electrònics que contenen la informació clínica més rellevant de tota la que es conté en la història clínica completa dels pacients, atenint-se al disseny funcional realitzat del sistema denominat HCDSNS. L'abast funcional és l'inclòs en la documentació del projecte, respecte dels continguts i respecte de les funcionalitats disponibles, tant per a ciutadans com per a professionals i el territorial comprén els centres públics del SNS, i és necessària, almenys, la participació de dos servicis de salut.   
3. Descripció de treballs que ha de fer la Conselleria de Sanitat de la Generalitat Valenciana  
Per a poder participar en l'estudi pilot del projecte HCDSNS, la Conselleria de Sanitat de la Comunitat Valenciana ha d'assumir les funcions següents:   
A. A partir d'un escenari genèric facilitat pel MSC ha d'identificar amb detall l'escenari concret en el qual s'ha de fer l'estudi: nombre i identitat dels centres, nombre de professionals sanitaris per centres i servicis, nombre de ciutadans, nombre de pacients coberts, estimació del nombre de transaccions/mes realitzables amb altres comunitats autònomes participants en l'estudi pilot.   
B. Coneixent els requeriments del sistema (vegeu-ne la taula adjunta) que cal tindre per a poder fer l'intercanvi en condicions reals, la Conselleria de Sanitat de la Generalitat Valenciana es compromet a definir un pla detallat del projecte en què s'han d'identificar les tasques que cal fer, els seus terminis d'execució al llarg de 2008, la dependència entre les tasques, com també la designació d'un responsable d'execució del projecte.  
C. L'execució i coordinació del projecte, en l'àmbit de la comunitat autònoma.  
D. La simulació en condicions de laboratori, sense pacients reals, d'intercanvi d'informació  
4. Productes finals que han de ser posats a disposició del Ministeri de Sanitat i Consum:  
- Descripció de l'escenari triat per la comunitat autònoma per a participar en el pilot.  
- Planificació del projecte a la comunitat autònoma amb la descripció de les tasques que esta necessita executar per a poder participar en l'intercanvi d'informació.  
- Informe de l'execució de proves de laboratori, realitzades a través del node d'intercanvi del SNS que demostren el compliment dels requisits necessaris per a l'intercanvi d'informació, definit en la documentació del projecte, per a l'escenari seleccionat.  
Requisits funcionals i tècnics necessaris   
per a l'entrada en pilotatge  
Implementació d'un node d'intercanvi en la comunitat autònoma dotat de  
1. Un registre de professionals amb assignació de cada un d'ells, almenys, a grup (facultatiu assistencial/infermeria) dotats de certificat electrònic reconegut (o DNI-e) que permeta un control d'accés i registre d'auditoria fiables.  
2. Un registre de ciutadans autoritzats (connexió a la BD de TSI de la CA), dotats, a aquells que el sol·liciten, del certificat que en permeta l'autentificació inequívoca per mitjà de firma electrònica avançada (o DNI-e).  
3. Un node en la CA estructurat que continga els documents electrònics associats al CIP-CA / Codi SNS  
4. Cada referència associada a una ruta d'accés que permeta al sistema localitzar-lo en la BD concreta en què es trobe.  
5. Amb una distribució de les BD de documents electrònics que no supere un nivell.  
6. Cada document electrònic etiquetatge amb atributs que permeten conéixer el seu contingut sense necessitat d'obertura (tipus de document, data, autor, CIP, centre, etc.).  
7. Configurats en format estàndard (PDF, JPG, GIF, TIFF...) protegit contra edició i còpia parcial.   
8. Dotat d'un sistema automàtic de missatgeria que actualitze l'índex de referències clíniques del node del SNS amb aquelles modificacions succeïdes en els conjunts de dades clíniques del node de la CA (incorporació o desaparició de conjunts de dades associades a cada CIP o codi SNS i data).  
9. Amb sistemes que permeten al ciutadà triar els conjunts de dades que no vulga que siguen observats per professionals des d'altres comunitats autònomes.  
10. Aplicacions d'història clínica capaç d'extraure els continguts definits en la història clínica resumida del SNS com a conjunt mínim per a configurar-la.  
Comunicacions  
12. Connexió a la Intranet del SNS  
13 Proves de connectivitat realitzades amb la porta d'enllaç a la Intranet del SNS.  
Certificació electrònica  
14. Certificat de servidor de classe 2A (emés per la FNMT o qualsevol altra entitat certificadora reconeguda pel MSC)  
15. Certificat de client o de component de classe 2A (emés per la FNMT o qualsevol altra entitat certificadora reconeguda pel MSC)  
16. La CA ha de disposar d'un mecanisme de verificació de certificats de client per a comprovar que el certificat siga vàlid (no revocat, no caducat, etc).  
Arquitectura bàsica  
17. Servidor web per a poder atendre les peticions del SNS amb certificat de servidor.  
18. Capacitat de generar, enviar, rebre i processar els missatges XML definits en el disseny tècnic de HCDSN.  
19. Servidor d'intercanvi capaç d'interactuar entre el servidor web i la BD, processant els missatges XML.  
Arquitectura SOA  
20. El sistema de TSI-CA està preparat per a interactuar amb altres aplicacions de la CA i del Ministeri de Sanitat i Consum, per mitjà de servicis web.   
21. El sistema de TSI-CA té connexió amb la base de dades de targeta sanitària individual (TSI-SNS) amb accés en mode consulta des dels centres assistencials.  
22 En cas de tindre sistema de Registre de Professionals, està preparat per a interactuar amb altres aplicacions de la CA i del Ministeri de Sanitat i Consum, per mitjà de servicis web  
23. En cas de tindre sistema de Registre de ciutadans autoritzats, està preparat per a interactuar amb altres aplicacions de la CA i del Ministeri de Sanitat i Consum, per mitjà de servicis web  
Altres   
24. Ús de les taules de codificació de l'INE per a codis de comunitats autònomes, municipis, països, etc.   
25. Incorporació dels mòduls d'interoperabilitat de les bandes magnètiques de totes les TSI del SNS que fan possible la lectura de qualsevol banda de TSI del SNS a través d'un lector estàndard.